阻風繫舟
作者：董嗣杲
朝代：宋

paragraphs: 避風急投港，港狹水如線。
沙頭虎跡多，此是銅陵縣。
亂山號枯松，長風舞寒霰。
饑鳬宿荒畈，小鴈帯飛箭。
廢刹撞破鐘，催科走郵傳。
娼家編棘門，村飾無釵釧。
日納抱酒錢，夜陪縣官宴。
有身悵此生，又復堕貧賤。
荒譙更點差，信步空階徧。
未昏行人絕，月色盪江面。
啜盡茶葉苦，不與愁魔戰。
託興入短歌，聊以記吾見。